***ኣፍሪቃ ካብ ናይ ውሽጥን ወጻእን ምዝመዛ ነጻ ትኾነሉ ግዜ በጺሓ፡***

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

 *ክፍሊ ዓለምና ኣፍሪቃ ካብ ትፍጠር ኣትሒዛ ኣብ ርእሳ ተሞርኲሳ ዝተመሓደረትሉ መዋእል ኣይነበረን። ቅድሚ ቀዳማይን ኲናት ዓለም መዔንደር ናይተን ሽዑ ሓያላን ዝነበራ መንግስታት ኔራ። ህዝባ ትሕቲ እንስሳ ዝቑጸረሉ ከም ጤለ በዕ ዝሽየጠሉ መንብሮ ከም ዝነበሮ ኣብ ታሪኽ ህዝብታታ ሰፊሩ ንረኽቦ። ቀዳማይ ኲናት ኣብቂዑ ብኻልእይ ኲናት ዓለም ምስ ተተክኤ ሕሰም ኣፍሪቃውያን ቁሩብ መልክዕ ዳኣ ዝቐየረ ይምሰል እንበር ዘምጽኦ ለውጢ ኣይነበረን። ሃገራት ኣፍሪቃ ነጻነተ ካብ ገዛእተን ከም ትኳቦ ኣብ ዝተመጽወተለን ግዜ’ውን እንተኾነ ባንደራ ድኣ ኣምበልቢለን እምበር ህዝበን ከመሓድራን ሃብቲ ከርሲ መሬተን ኣብ ረብሕኤን ከውዕላ መሰል ኣይነበረንን። እቲ መግዛእቲ ካብ ቀጥታ ኣብ ኢድ ኣዙር ተቐይሩ። ስእነትን ዱንቁርናን ጉዕዝኡ ኣየቋረጸን። ሓደ ክልተ መራሕትን ውልቀ ሰባትን ኩነታት መግዛእቲ ዝመሮሮም ክምክትዎ ቅልቅል ኣብ ዝብሉሉ ዝነበሩ እዋን ከም ሓምሊ ተቐንጢቦም ግዳይ ሞት ኮይኖም። እቲ ታሪኽ ነውሒን ሰፊሕን ስለ ዝኾነ ኩሉ ጽምኢ ታሪኽ ዘለዎ ሰብ ምጻሕፍቲ ክውከስ ብለበዋ ይሓልፎ።*

 *ህዝቢ ኤርትራ ነቲ ሕሰም ኣፍሪቃውያን ካብ ነዊሕ ግዜ ኣትሒዙ ብጉቡእ ይርድኦን ብዓቕሙ ይምክቶ ከምዝነበረን ኣብቲ ብኩርዓት ርእስና ኣቕኒዕና ንሕበነሉ ታሪኽና ሰፊሩ ኣሎ። እዚ ናይ ሓበን ታሪኽ ተጻሒፉ ጥራሕ ኣይተረፈን፡ ዘዝመጸ ዎሎዶ ኣርዑት ባርነት ንምስባር መምስእዋኑ ብዝሳነ መስርሕ ቃልሲ ካብ ምክያድ ኣየዕረፈን። ኣገባብ ቃልሲ ካብ ጊዜ ናብ ግዜ እናማዕበለ ምስ ከደ፡ ነቲ ሕሱም ዘመናት ቀንጢጡ ራህዋን ሰላምን ከበስር ዝተበገሰ ብዙሕ ሂወት ዝሓትት ሰውራ ኤርትራ ተሰጋገረ። ህዝቢ ኤርትራ ብጽንዓት ስለ ዝመከተ ሕልሙ ክውን ገበሮ።*

 *እቲ ጉዕዞ ቃልሲ ህዝቢ ኤርትራ ግን ነጻነት ኣምጺእካ ከምተን ካልኦት ሃገራት ኣፍሪቃ ባንደራ ብምስቃለን ስማዊ ነጻነት ንምግባር ኣይኮነን። ግብራዊ ነጻነት ህዝቢ ብሓባር ሃገሩ ዘልማዓሉን ፍርያት ብሓባር ዝካፈለሉን፡ ቀሲኑ ዝነብረሉን መንነቱን ባህሉን ዝዕቅበሉ፡ መሰል ኩሉ ዜጋ ዝሕለወሉ ሃገር ንምህላው እዩ። ልዕሊ ኩሉ ብልሽውና ዘይረኣየላ ሃገር፡ ስልጣን ዝሓዘ ዘየሽካዕልለላ፡ ካብ ትዕቢትን ትምክሕትን ነጻ ዝኾነ መሪሕነት ዘለዋ፡ ምእንቲ ህዝቢ ዝሰርሕ፡ ምስ ህዝቢ ዝነብር፡ ከም ህዝቡ ዝነባበር፡ ሓለፋታት ዘይጽበ ንኻልኦት ህዝብን መንግስታትን ኣፍሪቃ ጽቡቕ ኣብነት ዝኸውን መሪሒነት ምህላው ህዝቢ ኤርትራ ኩርዓት ክስምዖ ይግባእ። ኤርትራ ሩጡብ መሪሕነት ስለ ዘለዋ በቶም ኣህዛቦም ረሲዖም ንብሕታዊ ረብሕኦም ሃብቲ ዘኻዕብቱ መራሕቲ ሃገራት ኣፍሪቃ ክፉእ ክሕለመላ ዘገርም ኣይኮነን። ምኽንያቱ ኣቋምን መትከል መንግስቲ ኤርትራ ንሱሱዓት ኣብ ልዕሊ ህዝቦም ሸሸይ ዝብሉ መራሕቲ ምጥፋእን፡ ህዝቢ ኣፍሪቃ ጸረዞም ረመስቲ ሃገራት ነቂሑ ቅቃለስ ስለ ዝምህርን ተቓሊስካ ከምትዕወት ብተግባር ዘመስከረ ምዃኑ ንምርዳእን እዩ።*

 *ሎሚ ተሞኩሮ ቃልሲ ህዝቢ ኤርትራ ምስ ጽንዓቱ ኣብ ኣህዛብ ኣፍሪቅ ኣሕዲሩዎ ዘሎ ጽልዋ ብቀሊሉ ዝምዘን ኣይኮነን። ሰማዒ ረኺቡ ክስርሓሉ ጀሚሩ ኣሎ። ኣፍሪቃውያን መግዛእቲ ዘሕደሮ ስምብራት ንድሕሪት ገዲፎም ናብ ብሩህ ተስፋ ክጓዓዙ ዝጅምሩሉ ዘለዉ ሓድሽ መድረኽ ኣትዮም ኣለዉ። ታሪኽና ከምቲ ዝድለ ንዓለም ኣብ ምንጋር ድኽመታት ከምዘሎና ሩዱእ ኮይኑ፡ በንጻሩ ዓለም ብፍላይ ምሁራን ኣፍሪቃውያን ክነግሩዎ ይረኣዩ ኣለዉ። ታሪኽና ሰራሕቱን ወነንቱን ባዕልና ከም ምዃና መጠን ብኻልኦት ተጠምዚዙ ክንገረና ከነፍቅድ የብልናን።*

 *ኣጋጣሚ ኩቡር ፕረስደንት ኢሰያሰ ኣፍወርቂ ኣብ ሃገረ ሶማልን ከንያን ዝበጽሓሉ ዘሎ ሰዓት፡ መንግስን ህዝብን ኤርትራ ዝተቓለሰሉ ሰናይ ተበግሶ መስርሕ ሰላም ቀርኒ ኣፍሪቃ ክሳብ ክንደይ ብናህሪ ይግስግስ ከምዘሎ ዘመልክት እዩ፡፡ እዚ መስርሕ‘ዚ ኣብ ዝሓጸረ ግዜ ኣብ መላእ ኣፍሪቃ ክልሕም እዋኑ ኣኺሉ ከም ዘሎ ኣብ ዘየጠራጥር መድረኽ በጺሕና ኣሎና። ንኹቡር ፕረሲደንት ሶማል መሓመድ ኣብዱላሂ መሓመድ ህዝቡን፥ ኮምኡውን ንኹቡር ቀዳማይ ሚኒስተር ኢትዮጵያ ዶክቶር ኣቢይ ኣሕመድ ህዝቡን ምስ መንግስቲ ኤርትራን ህዝብን ዘርእይዎ ዘለዉ ሕውነታዊ ምትሕብባር ዝላዓለ ምስጋና ይብጻሓዮም።*

*ቃልስና ንሰላም ቆጻሊ’ዩ ዘልኣለማዊ ዝኽሪ ንሰማእታትና ዓወት ንሓፋሽ ገብረንጉስ መስመር ታሕሳስ 13, 2018*